b'\n_START_ARTICLE_\nEnzio Forsblom\n_START_PARAGRAPH_\nGustaf Edvard Enzio Forsblom (14. maaliskuuta 1920 Lohja \xe2\x80\x93 10. helmikuuta 1996 Vantaa) oli suomalainen urkutaiteilija ja professori.\n_START_SECTION_\nHenkil\xc3\xb6historia\n_START_PARAGRAPH_\nForsblomin vanhemmat olivat konttorip\xc3\xa4\xc3\xa4llikk\xc3\xb6 Edvard Forsblom ja Gunnel Lundequist ja puoliso vuodesta 1947 Ulpu Tuulikki Lundgren (aiemmin Laikkala, k. 1985). Forsblomin serkku Martti Ketel\xc3\xa4 oli nykyaikaisen viisiottelun olympiamitalisti. Forsblom opiskeli vuodesta 1938 Elis M\xc3\xa5rtensonin johdolla Sibelius-Akatemiassa, jossa h\xc3\xa4n suoritti urkujensoiton diplomin 1948, sek\xc3\xa4 Helsingin yliopistossa, josta h\xc3\xa4n valmistui filosofian kandidaatiksi 1949. H\xc3\xa4n jatkoi urkuopintojaan mm. K\xc3\xb6\xc3\xb6penhaminassa ja Pariisissa ja v\xc3\xa4itteli filosofian tohtoriksi \xc3\x85bo Akademissa 1957 v\xc3\xa4it\xc3\xb6skirjan aiheenaan Studier \xc3\xb6ver stiltroheten och subjektivitet i interpretationen av J. S. Bachs orgelkompositioner. Forsblom toimi vuosina 1949\xe2\x80\x931969 urkurina Helsingin eri seurakunnissa ja oli Sibelius-Akatemian urkujensoiton professori 1969\xe2\x80\x931986, samoin kuin \xc3\x85bo Akademin musiikkitieteen dosentti. Forsblom toimi my\xc3\xb6s alansa luottamusteht\xc3\xa4viss\xc3\xa4 sek\xc3\xa4 suunnitteli yli kahdetkymmenet urut, muun muassa Helsingin Finlandia-talon konserttiurut. 1950-luvulla h\xc3\xa4n oli Hufvudstadsbladetin musiikkikriitikko.\n_START_SECTION_\nTaiteellinen toiminta\n_START_PARAGRAPH_\nForsblom piti ensikonserttinsa 1948, mink\xc3\xa4 j\xc3\xa4lkeen h\xc3\xa4n konsertoi Pohjoismaissa ja useissa Euroopan maissa. H\xc3\xa4n levytti runsaasti Johann Sebastian Bachin musiikkia ja h\xc3\xa4net tunnettiin kansainv\xc3\xa4lisesti erinomaisena Bachin teosten tulkitsijana. Suurelel yleis\xc3\xb6lle h\xc3\xa4n tuli tunnetuksi Hannu Taanilan juontamista radio-ohjelmista. Forsblomille my\xc3\xb6nnettiin Director musices -arvonimi 1959 ja S\xc3\xa4veltaiteen valtionpalkinto 1979. Pro Finlandia -mitalin h\xc3\xa4n sai 1966.'